陈著
癸未冬至后与妻对酌偶醉遂赋
买臣卖薪妻见弃，高凤嗜学遭妻詈。
我穷到骨累百指，黎藿并日一发气。
妻自执爨谋余生，诸儿忍寒结饥肠。
有时我痴笑问妻，妻亦笑答贫其常。
听之不觉一绝倒，不谓此道君亦晓。
满天地间皆浮尘，消磨不尽惟此道。
低头拱手说与妻，孟光举案与眉齐。
当时岂缘醉饱故，深远滋味出盐虀。
而况今日为何日，我年今年已七十。
我妻之年虽少我，老心古道天与质。
偶然得醉平生欢，醉中写与诸儿看。
人閒不必问贫富，须信关雎为造端。